LAUSUNTO POLIISIN PALVELUVERKOSTON KEHITTÄMISESTÄ

KHALL  § 21	(Asian valmistelija kunnanjohtaja Heikki Laukkanen, puh. 0400 755 204) 

	Poliisin hallintorakenneuudistuksen, ns. Pora III valtakunnallinen hankeryhmä pyytää kunnan lausuntoa esitettävistä muutoksista poliisin palveluverkostoon. Työryhmä on laatinut luonnoksen poliisin toimipisteiden sijoittamisen kriteereiksi ja kriteerien mukaisesta palveluverkostosta. Lausuntoa pyydetään antamaan viimeistään 14.1.2013. Poliisin palveluverkoston luonnoksen mukaan Juvalla säilyy poliisiasema, jossa on 22 vakanssia. Tavoitteena on toimitilakustannusten pienentäminen Juvan osalta.

	Kihlakunnan uudistuksen yhteydessä 1990-luvun puolivälissä syntyi Juvan kihlakunta, jonka toimialueena oli Joroisten, Rantasalmen, Sulkavan, Puumalan ja Juvan kunnat. Tämän jälkeen poliisihallinto on muokattu maakuntakohtaiseksi ja siinä yhteydessä Juvalla säilyi poliisiasema. Työryhmän raportti esittää nykyisen mallin jatkamista suurin piirtein nykyisillä resursseilla Juvan osalta lukuun ottamatta sitä, että toimitilakustannuksista haetaan tulevaisuudessa säästöjä.

	Aikanaan, kun poliisihallinnon toimintaa uudistettiin kihlakuntauudistuksen yhteydessä pidettiin tärkeänä, että maaseutukuntien alueelle jää myös oma toiminnallinen yksikkö, jossa otetaan alueen erityisasiat huomioon, kuten vilkas Valtatie 5 ja Valtatie 14 liikenne sekä toisaalta laaja maaseutualueen haja-asutus ja vapaa-ajan asuminen. Lisäksi alueella on myös paljon matkailupalveluihin liittyviä keskittymiä. Juvan kokemus nykyisestä toimintamallista on hyvä. Viimeiset tutkimukset osoittavat, että reuna-alueilla poliisin saapuminen ylittää kohtuudesta vaadittavat ajat. Kun tälle alueelle ei esitetä olennaisia muutoksia, voidaan Juvan kunnan näkökulmasta puoltaa Pora III -raportissa olevia linjauksia. Mitä tulee sitten toimitilakustannusten vähentämiseen, kysymyksessä on lähinnä valtion konsernin sisäiset järjestelyt, koska Juvan poliisiasema omistaa Senaatti-kiinteistöt.

	Juvan kunnanhallitus pitää edelleen hyvin tärkeänä sitä, että jatkossakin poliisin toimintavalmius säilytetään koko maassa kattavana ja että kansalaiset myös laajalla haja-asutusalueella voivat tuntea turvallisuutensa sillä tavalla järjestetyksi, että poliisi myös näkyy kylä- ja katukuvassa. Nykyisen palveluverkon harventamiseen ei ole edellytyksiä ainakaan Itä-Suomen alueella.

	Oheismateriaali: Luonnos poliisin palveluverkoston kehittämisestä sekä karttaesitys Itä-Suomen aluehallintoviraston alueesta.

Kunnanjohtaja: 	Kunnanhallitus päättää antaa edellä kuvatun lausunnon poliisin hallinnon palvelurakenneryhmän mietinnöstä.

Päätös:	Kunnanhallitus hyväksyi esityksen yksimielisesti.

_________

				Otteen oikeaksi todistaa:

				 Juvalla 16.1.2013

Liitteet:				

Päätöksen täytäntöönpano:				Merk. Pöytäkirjanpitäjä Pasi Marjakangas

|    | Toimeenpantavaksi				
|    | Lausuntoa varten
|    | Tiedoksi				

Jakelu	Sisäasiainministeriö